**ELŐTERJESZTÉS**

**A KÉPVISELŐ-TESTÜLET**

**2020. augusztus 31-i rendes ülésére**

**Előterjesztés**

**Köztisztviselők etikai kódex elfogadásáról**

**A napirendet tárgyaló ülés dátuma: 2020.08.31.**

**A napirendet tárgyaló ülés: Képviselő-testület**

**Az előterjesztést készítette: jegyző**

**Előterjesztő: Polgármester**

**A napirendet tárgyaló ülés típusa:** **nyílt** / zárt

**A napirendet tárgyaló ülés típusa:** **rendes** / rendkívüli

**A határozat elfogadásához szükséges többség típusát**: **egyszerű** / minősített

**A szavazás módja:** **nyílt** / titkos

**1.Előzmények, különösen az adott tárgykörben hozott korábbi testületi döntések és azok végrehajtásának állása: ------**

**2. Jogszabályi hivatkozások**:

A közszolgálati tisztviselőkről szóló 2011. évi CXCIX. törvény

**3.Költségkihatások és egyéb szükséges feltételeket, illetve megteremtésük javasolt forrásai:**

Nincs

**4. Tényállás bemutatása:**

A közszolgálati tisztviselőkről szóló 2011. évi CXCIX. törvény (a továbbiakban: Kttv.) 83. §-a határozza meg a közszolgálati tisztviselőkkel, vezetőkkel szemben támasztott hivatásetikai alapelveket.

A Kttv. 83. § (1) bekezdése alapján a közszolgálati tisztviselőkre vonatkozó hivatásetikai alapelvek különösen:

- hűség és elkötelezettség,

- nemzeti érdekek előnyben részesítése,

- igazságos és méltányos jogszolgáltatás, - méltóság és tisztesség,

- előítéletektől való mentesség,

- pártatlanság,

- felelősségtudat és szakszerűség,

- együttműködés,

- intézkedések megtételére irányuló arányosság és a védelem.

A Kttv. 83. § (2) bekezdése szerint a fentiekben ismertetett hivatásetikai alapelveken túlmenően a vezetőkkel szemben további etikai alapelvek, különösen a példamutatás, a szakmai szempontok érvényesítése és a számonkérési kötelezettség kívánaltatik.

A Kttv. 231. §-a alapján a hivatásetikai alapelvek részletes tartalmát, valamint az etikai eljárás szabályait a képviselő-testület állapítja meg.

A Polgármesteri Hivatal köztisztviselőire vonatkozó etikai alapelvek jelenleg a 8/2016.számú közszolgálati szabályzatban vannak szabályozva, jelen előterjesztés önálló kódex elfogadására tesz javaslatot.

Telki, 2020. augusztus 17.

dr. Lack Mónika

jegyző

**Határozati javaslat**

**Telki község Önkormányzat**

**Képviselő-testületének**

**…/2020. (VIII. ) Önkormányzati határozat**

**Telki Polgármesteri Hivatal Köztisztviselői Etikai Kódexének elfogadásáról**

Telki Község Önkormányzat Képviselő-testülete úgy határozott, hogy a Telki Polgármesteri Hivatal Köztisztviselői Etikai Kódexét a határozat melléklete szerinti tartalommal elfogadja.

Felkéri a polgármestert és a jegyzőt az Etikai Kódex aláírására.

Felkéri a jegyzőt, hogy gondoskodjon az Etikai Kódex kihirdetéséről, a köztisztviselők által történő megismertetéséről, valamint és az Etikai Kódexben foglaltak betartatásáról.

Határidő: szeptember 1.

Felelős: Jegyző

**Telki Polgármesteri Hivatala**

**ETIKAI KÓDEX**

Érvényes: 2020. szeptember 1 -től

TARTALOMJEGYZÉK

[I. AZ ETIKAI KÓDEX CÉLJA 3](#_Toc2425557)

[II. AZ ETIKAI KÓDEX HATÁLYA 3](#_Toc2425558)

[III A KÖZTISZTVISELŐ TEKINTETÉBEN MEGFOGALMAZOTT RÉSZLETES HIVATÁSETIKAI ALAPELVEK](#_Toc2425559) 3

[1. Hűség, elkötelezettség 3](#_Toc2425560)

[2. Nemzeti és helyi érdekek szolgálata](#_Toc2425561) 3

[3. Felelősségtudat, szakszerűség, gondosság 4](#_Toc2425562)

[4. Politikasemlegesség 4](#_Toc2425563)

[5. Intézkedések megtételére irányuló arányosság 4](#_Toc2425564)

[6. Tisztesség, pártatlanság](#_Toc2425565) 5

[7. Igazságos és méltányos jogszolgáltatás 5](#_Toc2425566)

[8. Előítéletektől való mentesség](#_Toc2425567) 5

[9. Méltóság](#_Toc2425568) 6

[10. Együttműködés, tisztelet 6](#_Toc2425569)

[11. A munkahelyen kívül elvárt magatartási követelmények 6](#_Toc2425570)

[IV. A VEZETŐ MUNKAKÖRT BETÖLTŐ KÖZTISZTVESELŐVEL SZEMBEN TÁMASZTOTT TOVÁBBI ETIKAI KÖVETELMÉNYEK 7](#_Toc2425571)

[V. ELJÁRÁSI SZABÁLYOK](#_Toc2425572) 7

V[I. ZÁRÓ RENDELKEZÉSEK](#_Toc2425573) 8

# I.AZ ETIKAI KÓDEX CÉLJA

Az Etikai Kódex megalkotásának célja, hogy Telki Polgármesteri Hivatal (a továbbiakban: Hivatal) iránti közbizalom erősítése érdekében meghatározza a Hivatal köztisztviselőitől a szervezeten belül és a külső kapcsolatokban is elvárt – kötelezően alkalmazandó munkajogi szabályként funkcionáló – magatartási, viselkedési normákat, melyek segítséget nyújtanak a közszolgálat ellátásához, és védelmezik a hivatásukhoz méltó magatartást tanúsító köztisztviselőket.

Ennek érdekében a közszolgálati tisztviselőkről szóló 2011. évi CXCIX. törvény (a továbbiakban: Kttv.) 9., 10., 83. §-aiban, valamint a 231. § (1) bekezdésében foglaltak alapján a köztisztviselői hivatásetikai alapelvek részletes tartalmát, valamint az etikai eljárás szabályait Telki község Önkormányzat képviselő-testülete az alábbiak szerint állapítja meg:

# II.AZ ETIKAI KÓDEX HATÁLYA

Az Etikai Kódex (a továbbiakban: Kódex) személyi hatálya kiterjed a Hivatal köztisztviselőire és munkavállalóira. (a továbbiakban: köztisztviselő).

Az Etikai Kódex területi hatálya kiterjed a Hivatal működésének teljes területére, a munkavégzés valamennyi helyszínére és minden olyan helyszínre, ahol a szervezet nevében bármely köztisztviselő e minőségében megjelenik.

A Kódex meghatározza a hivatali tevékenység gyakorlása során, valamint azon kívül követendő és elvárható magatartási szabályokat.

# III.A KÖZTISZTVISELŐ TEKINTETÉBEN MEGFOGALMAZOTT RÉSZLETES HIVATÁSETIKAI ALAPELVEK

##  1. Hűség, elkötelezettség

A köztisztviselőnek Magyarországhoz és Telki községhez való hűséggel, hittel, kitartással, becsülettel, a személyére, tevékenységére vonatkozó jogszabályi előírásokat maradéktalanul megtartva kell munkáját végezni. A Hivatal hírnevének megőrzése, erősítése valamennyi köztisztviselő kötelessége. Az elkötelezettség a Hivatallal való azonosulás mellett annak elfogadását is jelenti, hogy a jó hírnév megtartásához felelősségre és áldozatvállalásra van szükség

##  2. Nemzeti és helyi érdekek szolgálata

A magyar nemzet érdekeinek szolgálata a köztisztviselő munkáján is alapul, ezért kötelezettségeit – a hazaszeretet és a haza iránti lojalitás érvényre juttatása mellett – a legnagyobb odaadással kell teljesítenie. A Hivatal köztisztviselőinek munkájuk során az egyéni és csoportérdekekkel szemben mindig a közérdeket, a nemzet érdekét kell előnyben részesíteniük.

## 3. Felelősségtudat, szakszerűség, gondosság

A köztisztviselőnek felettesei utasításait követve, a jogszabályokban foglaltaknak megfelelően, továbbá a szabályzatokban, utasításokban, belső dokumentumokban és a belső kontroll kézikönyvben meghatározott eljárási rend szerint, az általában elvárható szakértelemmel és gondossággal, szakmai igényességgel, körültekintően kell eljárnia. Döntéseinek meghozatalakor gondosan mérlegelnie kell döntéseinek következményét is.

A döntések végrehajtásában, a Hivatal feladatkörébe tartozó közügyek intézésében pártatlanul, tárgyilagosan támogassa a vezetést, és biztosítson számukra minden releváns, törvényesen hozzáférhető információt, azokat a munkáltatói jogkör gyakorlója és a döntéshozók elől ne tartsa vissza.

A köztisztviselőnek ügyelnie kell a Hivatal eszközeinek, erőforrásainak rendeltetésszerű és gazdaságos felhasználására.

A köztisztviselőnek törekednie kell személyes szakmai fejlődésére, valamint arra, hogy önképzéssel és szervezett továbbképzésekkel folyamatosan bővítse ismereteit.

## 4. Politikasemlegesség

A köztisztviselőnek következetesen kifejezésre kell juttatnia a közigazgatás politikai semlegességét, ezért közszolgálati feladatainak ellátása során kifejtett és azon kívüli tevékenysége semmilyen módon sem veszélyeztetheti a feladatok pártatlan ellátásába vetett bizalmat.

A köztisztviselő munkahelyét ne használja fel politikai, vagy egyéb előnyszerzésre, és tartózkodjon minden olyan, különösen politikai tevékenységtől, vagy állásfoglalástól, amely kétséget ébreszthetne részrehajlásoktól mentes és etikus munkavégzése iránt.

Ne legyen tagja olyan szervezetnek és ne tartson fenn kapcsolatot olyan szervezettel, állandó, vagy alkalmi csoportosulással, melynek célja, tevékenysége jogszabályba ütközik, diszkriminatív, vagy a köztisztviselői hivatáshoz fűződő közbizalmat sérti.

## 5. Intézkedések megtételére irányuló arányosság

Döntési jogát részrehajlás nélkül, az ügy összes körülményét figyelembe véve, az arányosságot biztosítva gyakorolja, intézkedései a jogalkotó által meghatározott cél eléréséhez szükséges lehető legkisebb érdeksérelmet okozzák az ügyfél számára, annak jogait szükségtelenül ne korlátozzák.

Intézkedései során törekednie kell a magánszemélyek érdekei és az általános közérdek közötti egyensúly megteremtésére.

## 6. Tisztesség, pártatlanság

A köztisztviselő nem élhet vissza hivatali beosztásával, a kezelésében álló közpénzekkel, vagyonnal, vagy szolgáltatással, továbbá azokkal az információkkal, amelyek hivatali munkája során jutottak a tudomására, és nem használhatja fel azokat saját, vagy mások egyéni érdekeinek előmozdítására – még hivatali beosztásából való távozása után sem.

Ne végezzen olyan üzleti tevékenységet, ne vállaljon olyan beosztást, vagy funkciót, és ne rendelkezzen olyan pénzügyi, kereskedelmi, vagy egyéb érdekeltséggel, amely összeegyeztethetetlen hivatalával, beosztásával, illetve közfeladatai ellátásával.

Haladéktalanul jelentse felettesének, ha beosztása, feladatai és magánérdeke között összeférhetetlenség keletkezik, vagy összeférhetetlenséget vélelmez, illetve ha közszolgálati jogviszonyának fennállása alatt összeférhetetlen helyzetbe kerül, és ez esetben tegyen eleget az annak kiküszöbölésére irányuló intézkedés megtételének.

##  7. Igazságos és méltányos jogszolgáltatás

Feladatait a jog és az erkölcs szerint is igazságosan teljesítse, azaz tegyen meg mindent annak érdekében, hogy jogalkalmazása megfeleljen a jogszabályok eredeti céljainak, és az erkölcsileg is helyes legyen.

Döntéseit a jogszabályok adta keretek között mindig a – legjobb szaktudása szerint – valós körülményekre való tekintettel, a józan ész és az emberiesség alapján hozza meg.

Tartózkodjon a felelőtlen ígéretektől, adjon hiteles, megbízható tájékoztatást, tartsa meg a törvényes és az általa vállalt határidőket.

Az ügyfelek személyiségi jogainak, emberi méltóságának megóvását szem előtt tartva szerezzen érvényt a közigazgatás tekintélyének.

##

## 8. Előítéletektől való mentesség

Érvényesítse az egyenlő elbánás elvét, tartózkodjon minden önkényes intézkedéstől és a hátrányos megkülönböztetés valamennyi fajtájától, munkájában ne befolyásolja személyes, családi, politikai, vagy anyagi érdek.

Kerülje a nemzetiségben, nemen, fajon, bőrszínen, etnikai, vagy társadalmi hovatartozáson, genetikai jellemzőkön, nyelven, valláson, hiten, politikai, vagy egyéb meggyőződésen, tulajdonon, vagyoni helyzeten, fogyatékosságon, koron, szexuális beállítottságon, stb. alapuló indokolatlan diszkriminációnak még a látszatát is.

## 9. Méltóság

Tanúsítson viselkedésében, modorában, emberi megnyilvánulásaiban kiegyensúlyozott, mértéktartó, szélsőségektől mentes magatartást, munkahelyén az érvényes munkarend szerint, mindenkor az alkalomhoz illő és hivatalához méltó öltözetben jelenjen meg.

Feladatait az emberi méltóság feltétlen tiszteletben tartásával végezze, ügyintézését és a köztisztviselői kapcsolatait a mindennapok embersége, az empátia, a segítségnyújtás, a szociális érzékenység és a bizalom jellemezze.

Az ügyfelekkel szemben – a szükséges határozottság mellett – legyen türelmes és udvarias.

## 10. Együttműködés, tisztelet

A közjó hatékonyabb és eredményesebb szolgálata érdekében alakítson ki szoros együttműködést munkatársaival, hatóságokkal és szervekkel, építsen a közvetlenül érintettek együttműködésére.

Folytasson érdemi és a nyilvánosság számára átlátható párbeszédet minden olyan társadalmi csoporttal (annak képviselőjével), amelyre munkája jelentős hatással lehet. Működjön együtt az érdek-képviseletekkel, becsülje meg a munkatársaiért kiálló köztisztviselőt.

Munkatársaival való hivatalos és magánérintkezéseit a kölcsönös tiszteleten, megbecsülésen, kollegialitáson alapuló magatartás fémjelezze, tartózkodjon a munkatársai és mások önérzetét, emberi méltóságát, személyét sértő megjegyzésektől. Kerülje a szükségtelenül személyeskedő konfliktusokat, tanúsítson önmérsékletet, megértést. Személyes sérelmeket, egyéni értékeléseket, gondokat, bajokat ne hivatalos tevékenysége színterén, oda nem illő módon hangoztasson.

Ne használja fel a munkájával összefüggő információknak a terjesztését a munkatársak között arra, hogy a többi munkatárs személyét rossz színben tüntesse fel.

Tartózkodjon a munkatársai munkáját, vagy személyét érintő minősítéstől mind munkatársai, mind az ügyfelek előtt.

A határidőre történő minőségi feladatellátás megköveteli, hogy a köztisztviselők szakmai, támogató munkakapcsolatban álljanak egymással. A más munkakört is érintő feladatokat a szervezeti egységen belül és a szervezeti egységek egymás közötti kapcsolatában a munkatársak összehangolt munkavégzéssel, felelősségteljes együttműködéssel végezzék.

A Hivatal számára értéket jelent a munkatársi közösség, ezért a köztisztviselők törekedjenek arra, hogy csapatként lássák el feladataikat és segítsék egymás munkáját.

## 11. A munkahelyen kívül elvárt magatartási követelmények

A köztisztviselő:

* példamutató módon teljesítse állampolgári kötelezettségeit, tartsa meg a rá vonatkozó jogi és morális követelményeket,
* tartózkodjon minden olyan magatartástól, amely veszélyezteti a Hivatal, mint közigazgatási szerv működéséhez, tekintélyéhez kapcsolódó közbizalmat,
* kellő elővigyázatossággal járjon el a világháló használatakor, személyére és hozzátartozóira vonatkozóan kizárólag olyan információt, hang- és képfelvételt osszon meg, amely a köztisztviselői méltóságot nem csorbítja, a világhálón történő vélemény-nyilvánítása ne sértse a Hivatal tekintélyét, a közszolgálati hivatás méltóságát, illetve a nyilatkozattételre irányadó szabályokat.

# IV. A VEZETŐ MUNKAKÖRT BETÖLTŐ KÖZTISZTVESELŐVEL SZEMBEN TÁMASZTOTT TOVÁBBI ETIKAI KÖVETELMÉNYEK

1. Legjobb tudása és ismeretei szerint, döntéseiért felelősséget vállalva, utasítási jogát körültekintően gyakorolva biztosítsa az általa vezetett szervezet eredményes működését.
2. A Hivatal céljai és érdekei érvényesítésén túl törekedjen a többi szervezeti egységgel eredményes együttműködés kialakítására; segítse elő a támogató konstruktív munkahelyi kapcsolatrendszer, valamint a kölcsönös bizalmon alapuló kiegyensúlyozott munkahelyi légkör kialakítását és megőrzését.
3. Segítse nehézségekkel küszködő beosztottjait, növelje egészséges önbizalmukat, erősítse a vezetés alá tartozó egység keretein belül a kollégális kapcsolatokat, a kölcsönös szolidaritást, empátiát.
4. Tartózkodjon a beosztottai emberi méltóságát sértő magatartástól, kijelentésektől, cselekedettől, feladatát a munkatársaitól elvárt szakmai és morális követelményeknek megfelelően, példamutatóan lássa el.
5. Legyen munkatársaival igazságos, következetes és méltányos, rendszeresen végzett ellenőrző tevékenysége során alkalmazzon egyenlő mércét minden beosztottjával szemben, a diszkrecionális jogkörben hozott döntések, a minősítés, a teljesítményértékelés, illetve az anyagi és erkölcsi elismerés során – a szubjektivizmust mellőzve – a tárgyilagos értékelés módszereit érvényesítse.
6. Lépjen fel az un. „klikk-alakítás” és az illegális érdekérvényesítés, valamint a köztisztviselőkhöz méltatlan magatartás minden megnyilvánulása ellen
7. Ügyeljen arra, hogy munkatársai hivatásukhoz méltó magatartást tanúsítsanak, lépjen fel – a személyiségi jogokat és az emberi méltóságot tiszteletben tartva – a köztisztviselőkhöz méltatlan magatartás minden megnyilvánulása ellen, és ennek kapcsán juttassa érvényre a Kódexben megfogalmazott értékrendet, ennek alapján támogassa, illetve marasztalja el beosztottjait.

# V. ELJÁRÁSI SZABÁLYOK

1. Etikai vétség a köztisztviselő hivatásetikai alapelveket, vagy hivatásetikai részletszabályokat megszegő azon cselekménye, amely a Kttv. etikai szabályaival, valamint a Kódex rendelkezéseivel ellentétes, és az nem minősül bűncselekménynek, szabálysértésnek, vagy fegyelmi vétségnek.
2. Az etikai vétséget elkövető köztisztviselővel szemben kiszabható büntetés a figyelmeztetés, vagy a megrovás. A munkáltatói jogkör gyakorlója figyelmeztetést etikai eljárás lefolytatása nélkül is adhat, ha a tényállás megítélése egyszerű, és a normasértést a köztisztviselő elismeri.
3. A munkáltatói jogkör gyakorlója figyelmeztetést etikai eljárás lefolytatása nélkül is adhat, ha a tényállás megítélése egyszerű és a normasértést a köztisztviselő elismeri.
4. A munkáltatói jogkör gyakorlója az etikai vétséget elkövető köztisztviselővel szemben - figyelmeztetést alkalmaz, ha az összes körülmény mérlegelése alapján az etikus magatartásra való felhívás elegendő, - megrovást alkalmaz, ha az erkölcsi rosszallás nyomatékos kifejezése is szükséges.
5. A Hivatal az etikai eljárások lefolytatása céljából 3 tagú eseti Etikai Bizottságot(a továbbiakban: Bizottság) hoz létre. A Bizottság elnökét és tagjait a Jegyző a hivatal köztisztviselői közül bízza meg.
6. A Bizottság tagjai tevékenységükben függetlenek, nem tartoznak felelősséggel a munkáltatói jogkör gyakorlójának, állásfoglalásuk kialakításában nem utasíthatóak, nem befolyásolhatóak és feladataik ellátása miatt nem érheti őket hátrány.
7. A Bizottság etikai vétség alapos gyanúja, észlelése vagy névvel ellátott írásos bejelentés alapján indít eljárást. A Hivatal bármely dolgozója a tudomására jutott etikai vétséget, annak alapos gyanúját bejelentheti a jegyzőnek.
8. A Bizottság eljárási rendjét maga állapítja meg. Az etikai eljárást – a megindításától számított 30 napon belül – jogszerűen és tisztességesen kell lefolytatni, az eljárásban érvényesíteni kell az ártatlanság vélelmét. Az etikai eljárás megindításáról a köztisztviselőt írásban értesíteni kell és biztosítani kell számára a jogai gyakorlásához szükséges tájékoztatást.
9. A Bizottság feladata a körülmények feltárása, illetve amennyiben az etikai vétség elkövetése bizonyítást nyer – a büntetésre történő javaslattétel. Az eljárásban minden olyan bizonyíték felhasználható, amely alkalmas a tényállás tisztására, meg kell hallgatni az eljárás alá vont köztisztviselőt, valamint az ügyben érintett személyt és ennek eredményét jegyzőkönyvben rögzíteni. Az eljárás akkor is lefolytatható, ha a köztisztivelő a Bizottság által jelzett meghallgatáson nem jelenik meg, személyesen nem működik közre.
10. A Bizottság döntését egyszerű szótöbbséggel hozza meg és írásos véleményét az ügyben keletkezett iratokkal együtt közli a jegyzővel, aki annak figyelembevételével állapítja meg a vétlenséget, vagy az etikai vétséget és dönt a büntetés kiszabásáról. A jegyzővel szemben az etikai eljárás lefolytatására a polgármester jelöli ki az eseti Bizottságot és a Bizottság, mint munkáltatói jogkör gyakorlóját értesíti az eljárás lefolytatásáról, döntéséről.
11. Amennyiben a köztisztviselő etikai vétsége megalapozza a köztisztviselő fegyelmi felelősségét is, a munkáltató fegyelmi eljárást indíthat a köztisztviselői törvény rendelkezései alapján.
12. Az etikai eljárás eredménye a hivatalára méltatlan magatartást tanúsító köztisztviselői jogviszonyának megszüntetése (felmentése) is lehet.

# VI.ZÁRÓ RENDELKEZÉSEK

Jelen Kódex 2020. ……….. lép hatályba, az etikai vétség miatti eljárásra vonatkozó rendelkezéseit az azt követően elkövetett etikai vétségekre kell alkalmazni.

###### Telki, 2020. …..hó…..nap

dr. Lack Mónika

 jegyző

**Záradék:** Az *etikai eljárás szabályairól szóló Etikai kódexet a* képviselő-testület a *……*/2020.. (*………*) számú határozatával jóváhagyta

***1. számú melléklet***

**Megismerési nyilatkozat**

Az etikai kódexben foglaltakat megismertem. Tudomásul veszem, hogy az abban foglaltakat a munkavégzésem során köteles vagyok betartani.

|  |  |  |  |
| --- | --- | --- | --- |
| **Név** | **Beosztás** | **Kelt** | **Aláírás** |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |